Olga van der Klooster

**Olga van der Klooster** (☆ 1955) ta un historiado di arkitectura, artista visual y autor Hulandes. E ta specialisa den preservacion y documentacion di herencia di construccion, particularmente den region di Caribe. 

## Bida y carera
Olga van der Klooster a lanta na Aruba, unda su tata tabata traha den enseñansa. El a studia diseño plastico y espacial na academia di arte Minerva na Groningen y arte grafico y pintura na academia di arte na Haarlem. Tambe el a studia historia di arte y arkitectura na Universidad di Groningen y a obtene su master na Amsterdam cu specialisacion den arkitektura y restauracion. E ta certifica pa ICCCROM (Centro Internacional pa Conservacion y Restauracion di Propiedad Cultural) na Roma como experto riba tereno di conservacion y restauracion di herencia di arkitectura.

Desde su propio consultorio ABK na Hulanda e ta duna conseho, haci investigacion y traha raport pa cliente, usualmente ciudadnan grandi den e provinsianan di Noord-Holland y Zuid-Holland. Desde aña 1998 e ta investiga tambe e monumentonan y cultura historico di e islanan di Caribe Hulandes y Surnam.

Como artista visual e ta pinta paisahenan den un estilo impresionista, trankil y poético. Su pinturanan figurativo ta enfoca riba emocion y vulnerabilidad. El a participa na varios exposicion den museo y galerianan na Hulanda y na Kunstlijn Haarlem. Na Aruba, el a tene exposicion solo den Biblioteca Nacional Aruba (2010) y Archivo Nacional Aruba (2025).

### Caribe Hulandes
Van der Klooster, hunto cu su colega Michel Bakker, tabata enbolbi for di inicio cu multiple proyecto di herencia cultural na Aruba. Esakinan tabata encera estudionan cultural historico di e bario di Rancho, e centro di Oranjestad y estudionan detaya di e centro historico di caya grandi na Oranjestad y The Village na San Nicolas. 

El a completa tambe cinco proyecto di baloracion di monumento (asina yama *waardestellingen monumenten*) cu a resulta den nan inscripcion den e registro di monumentonan di Aruba. Otro encargo tabata pa compila e maneho di monumentonan (*monumentenbeleid*). Na Islariba, Surnam y Aruba el a fungi tambe como consehero pa gobierno riba e asuntonan di monumento y a haci diferente investigacion riba e uzo di color den arkitectura Caribense. 

Van der Klooster ta autor di varios buki y articulo riba e historia arkitectonico y monumentonan di Hulanda, Aruba y Surnam. Su publicacionnan mas conoci ta *Architectuur en Bouwcultuur in Suriname* (2009), *Van Leidse schilders mette de groote Quast, Historische buitenkleuren in de Sleutelstad* (2011) y *Bouwen op de Wind, Architectuur en Cultuur van Aruba* (2007). E ultimo publicacion aki ta e prome buki di arkitectura di Aruba y ta sirbi como obra di referencia den cual e autornan a combina informacion tecnico tocante e edificionan historico cu informacion tocante e motivacionnan di e hende tras di nan. E publicacion *Monumentengids Aruba* (2012) ta un buki den cuater idioma: Papiamento, Hulandes, Ingles y Spaño, cu ta duna un bista di 100 monumento historico cu texto y potret acompaña pa un mapa cu tres ruta di herencia. Van der Klooster a contribui tambe cu un capitulo riba e uzo historico di color na Corsou den e buki *Landhuizen van Curaçao* (2019). Algun articulo tocante monumentonan Arubano a sali publica den revistanan Hulandes manera Heemschut y Monumenten. Na 2025 a sali *Niets zal ik onbeproefd laten*, un publicacion realisa despues di diesdos aña di investigacion tocante e trabou y coleccion di e archeologo y etnografo amateur di Islanan ABC, Antonius van Koolwijk.

## Obra (seleccion)
* *A secret Uninhabited Corner of the Netherlands*, den: The Low Countries (2005)
* *Bouwen op de wind, Architectuur en Cultuur van Aruba* (2007,cu Michel Bakker, Stichting Libri Antilliani)
* *Architectuur en Bouwcultuur in Suriname* (2009, met Michel Bakker, LM Publishers)
* *Van Leidse schilders mette de groote Quast, Historische buitenkleuren in de Sleutelstad* (december 2011)
* *Monumentengids Aruba* (december 2012, LM Publishers)
* *De Hoofdmoskee van de Surinaamse Islamitische Vereniging* | Ontwikkelingen en achtergronden van de Lahore Ahmadiyya-beweging. (september 2018)
* *Niets zal ik onbeproefd laten* | De Caribische erfgoedcollecties van Anton van Koolwijk: dienaar van God, de wetenschap en de Nederlandse Staat. (november 2025, Uitgeverij Plantage Zorg en Hoop)